ผนึกดึงทุนเข้าอาเซียน
นัดโบรก4ประเทศจับคู่ก.ค.นี้ วางระบบเชื่อมโยงซื้อขายหุ้น
10 ส.ค. 2554

นัดโบรก4ประเทศจับคู่ก.ค.นี้ วางระบบเชื่อมโยงซื้อขายหุ้น
ตลาดหุ้น 4 ประเทศ ผนึกดูดเงินทุนเข้าอาเซียน เปิดเทรดระหว่างกันแน่ ต้นปี 2555 จัดประชุม บล.ร่วมกัน ก.ค.นี้ เพิ่มช่องลงทุน
นายวิรไท สันติประภพ รองผู้จัดการสายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย เปิดเผยว่า ปลายเดือน ก.ค.นี้ ตลาดหลักทรัพย์จะเชิญบริษัทหลักทรัพย์ (บล.) ของตลาดหุ้น 4 ประเทศ มาเลเซีย ฟิลิปปินส์ สิงคโปร์ และไทย ประชุมเชิงปฏิบัติการ เพื่อวางกระบวนการทำงานและระบบที่เกี่ยวข้องกับการเชื่อมโยงการซื้อขายของตลาดหุ้นอาเซียน (อาเซียนลิงก์เกจ) ซึ่งในส่วนของไทยมี โบรกเกอร์กว่า 10 แห่งสนใจร่วมประชุม
ทั้งนี้ ในการประชุมจะมีการหารือถึงกระบวนการทำงานที่เกี่ยวข้องกับระบบส่งคำสั่งซื้อขายหลักทรัพย์ ระบบชำระราคาและส่งมอบ (เคลียริง-เซตเทิลเมนต์) การบริหารความเสี่ยง และแนวทางปฏิบัติในกรณีที่มีการส่งคำสั่งซื้อขายที่ไม่เหมาะสม
นอกจากนี้ บล.แต่ละแห่งจะต้องหาพันธมิตรเข้ามาเป็นสปอนเซอร์โบรกเกอร์ เพื่อทำหน้าที่ในการเคลียริงเซตเทิลเมนต์ ตลอดจนแบ่งปันข้อมูลบทวิเคราะห์ระหว่างกัน เพราะ บล.ท้องถิ่นจะมีความเข้าใจตลาดหุ้นของตัวเอง มีข้อมูลเชิงลึก ซึ่งจะเป็นประโยชน์ต่อนักลงทุนอย่างมาก ไม่ว่าจะเป็นลูกค้าของ บล.ต้นทางหรือปลายทาง
สำหรับค่าธรรมเนียมในการซื้อขายหุ้นผ่านอาเซียนลิงก์เกจ จะเป็นแบบเสรี เปิดโอกาสให้มีการเจรจาต่อรองกันได้ แต่ขึ้นอยู่กับ บล.ต้นทางและปลายทางด้วยว่าจะกำหนดค่าธรรมเนียมซื้อขาย ซึ่งจะสอดคล้องกับการเปิดเสรีค่าธรรมเนียมของตลาดหุ้นไทย
การเชื่อมโยงผ่านอาเซียนลิงก์เกจ จะส่งผลให้เกิดธุรกรรมในตลาดหุ้นมากขึ้น ทั้งในส่วนของนักลงทุนรายย่อยที่สามารถซื้อขายหุ้นได้ทั้ง 4 ตลาด ขณะที่ บล.เอง ก็เป็นสปอนเซอร์โบรกเกอร์ได้ ซึ่งจะทำให้มีธุรกิจเพิ่มขึ้น
นางภัทธีรา ดิลกรุ่งธีระภพ นายกสมาคมบริษัทหลักทรัพย์ กล่าวว่า บล.ของไทยทั้งหมดจะให้ความสนใจเข้าร่วมการทำอาเซียนลิงก์เกจ เพราะจะเป็นการสร้างโอกาสการลงทุนให้กับลูกค้า
สำหรับมูลค่าการซื้อขายที่จะเพิ่มขึ้นจากการเชื่อมโยงครั้งนี้ ประเมินว่าจะมาจากกลุ่มผู้ลงทุนรายบุคคล เพราะผู้ลงทุนสถาบันมีศักยภาพในการลงทุนต่างประเทศขณะที่ตลาดหุ้นใน 4 ประเทศนี้หุ้นไทยมีสัดส่วนผู้ลงทุนรายบุคคลสูงที่สุด จึงมีโอกาสที่ผู้ลงทุนของไทยจะไปเพิ่มมูลค่าการซื้อขายให้กับตลาดอื่นแทน แต่ท้ายที่สุดเม็ดเงินลงทุนจะไหลไปยังตลาดหุ้นที่ให้ผลตอบแทนสูงสุด 
ตลาดหุ้นไทยปีที่ผ่านมาผลตอบแทนในตลาดหุ้นมีความน่าสนใจ ส่วนปีนี้แม้ว่าจะไม่ได้สูง แต่ยังดีเมื่อเปรียบเทียบกับตลาดหุ้นอื่นๆ
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ไตรมาสแรกของปี 2555 กลุ่มประเทศอาเซียนจะมีการเชื่อมโยงการซื้อขายหลักทรัพย์ หรือที่เรียกว่า ASEAN Linkage เป็นครั้งแรก
โครงการนี้เป็นความร่วมมือของตลาดหลักทรัพย์ในภูมิภาคอาเซียน จะทำให้ผู้ลงทุนและบริษัทหลัก ทรัพย์ของกลุ่มประเทศสมาชิกสามารถส่งคำสั่งซื้อขายหลักทรัพย์ทุกตัวที่จดทะเบียนอยู่ในตลาดหลักทรัพย์ของประเทศที่เข้าร่วมโครงการจากประเทศของตนเองได้โดยตรง
ทั้งนี้ ผู้ลงทุนสามารถส่งคำสั่งซื้อขายผ่านโบรกเกอร์เหมือนการซื้อขายหุ้นในประเทศทั่วไป โดยมีโบรกเกอร์หลายรายสนใจเข้าร่วมพัฒนาระบบเชื่อมโยงการซื้อขายหลักทรัพย์
นอกจากนี้ ยังมีการจัดทำดัชนี ASEAN Star Index โดยแต่ละประเทศจะคัดเลือกหุ้น Top 30 ของตน เพื่อใช้ประกอบการจัดทำดัชนี ซึ่งจะทำให้ประเทศอาเซียนมี Asset Class เป็นของตนเอง ช่วยดึงดูดผู้ลงทุนต่างชาติ